Here is a page extracted from Wikipedia that may contain CSS, HTML, and a lot of unformatted text.

Title: عطارد
Content: عطارد (رمزه: ☿; انجليزى: Mercury <ميركورى>) هو اصغر كوكب فى النظام الشمسى و اقرب واحد فى الكواكب للشمس و بيلف حواليها لفه كامله كل 87.969 يوم.

من على كوكب الارض و قبل التيليسكوبات الحديثه، عطارد كان اكتر كوكب صعب يتشاف بالعين المجرده بسبب قربه من الشمس و بسبب حجمه الصغير جدا.قطر عطارد بيساوى 4,879 كم بس يعنى تقريبا (5/1) خمس القطر بتاع كوكب الارض.

الاسم 

عطارد هو اسرع كوكب بيلف حوالين الشمس و اليونانيين القدام كانو بيسموه هيرميس (رسول الالهه) بسبب سرعته العاليه دى. اليونانيين اعتقدو انه كوكبين مش كوكب واحد و سمو اللى بيشفوه وقت شروق الشمس هيرميس و اللى بيشوفوه وقت الغروب ابولو.الرومان القدام و لنفس السبب كانو بيسموه ميركوريوس ، المقابل الرومانى لهيرميس اليونانى.

كلمة عطارد هى كلمه عربيه جايه من العطره يعنى السرعه العاليه و الخفه و قبيلة تميم اعتبرته الاه قبل الاسلام و كان بيوحيلهم بقول الشعر .عطارد كان معروف عند السومريين القدام من 5000 سنه ، و مش معروف اذا كان المصريين القدام لاحظوه و لا لأ بس لما اتصلو باليونانيين حصل ربط بين هيرميس/عطارد و بين تحوتى الاه الحكمه و العلم و مخترع الكلام و الكتابه.

الاستكشاف 

مركبة مارينر 10 الفضائيه كانت اول مركبه تقرب من كوكب عطارد و عدت من جنبه مرتين بين سنة 1974 و سنة 1975 و قدرت تبعت خرايط ل45% بس من سطح الكوكب.

تانى محاوله لاستكشاف عطارد كانت بردو مبعوته من ناسا و اسم المركبه الفضائيه دى هو ميسينجر .المركبه عدت بالقرب من عطارد فى 14 يناير 2008 و بعتت خرايط ل30% من سطحه و المفروض تعدى مره تانيه فى 2009 و تدخل مجال الجاذبيه بتاعه و تبتدى تلف حواليه فى سنة 2011 و ساعاتها ممكن تعمل مسح شامل و تبعت خرايط للكوكب بالكامل.

كواكب المجموعه الشمسيه 

 عطارد (ميركورى)
 الزهرا (فينوس)
 الارض
 المريخ
 المشترى (جوبيتر)
 زحل (ساتورن)
 اورانوس
 نيبتون

مصادر 

 
كواكب
أجرام فلكية معروفة من العصور القديمة
كواكب مجموعه شمسيه
درب اللبانه